text: Derfor er storkeungerne beskidte 
  07 juli 2018 kl. 14.42
  Storkeungerne i Smedager er gråbrune. De ser direkte beskidte ud, men det er der en grund til, fortæller formanden for Storkene.dk. 
  Selvom solen skinner på storkeungerne i Smedager, så skinner ungernes fjerdragt ikke helt lige så meget. 
  Flere storkeseere har konstateret, at ungerne ser decideret beskidte ud - og det er faktisk rigtigt. De er beskidte, fortæller formanden for Storkene.dk, Jess Frederiksen.
  Jess Frederiksen, formand, Storkene.dk: "Ungerne spiser mange fisk lige nu, og det er derfor, at de er så beskidte. "
  - Fiskene er slimede, og når forældrene gylper fiskene op, så rammer slimen deres fjerdragt. Med det her vejr så sætter støvet sig i fjerene, og så bliver de beskidte, fortæller Jess Frederiksen. 
  Storkene.dk sørger for, at der bliver sat fisk ud til storkene i Smedager, og det er her Tommy og Annika henter fiskene til deres unger. 
  Formanden understreger, at man ikke skal være bekymret over storkenes udseende. 
  - Man ser tit, at storkeunger bliver beskidte på den her måde, siger Jess Frederiksen og fortæller, at storkeungerne i det hele taget har det rigtig godt, og det skyldes blandt andet vejret. 
  Du kan følge med i storkenes liv her.
  
  